Anne Grete Holmsgaard (SF), 2010-05-11:
Det beslutningsforslag, vi behandler her, fokuserer på geotermi, dvs. varmt vand fra undergrunden, og med »fra undergrunden« mener vi sådan omkring 1-3 km nede, hvor der ligger meget store ressourcer med varmt vand i Danmark, som kun udnyttes en ganske, ganske lille smule i dag.
Der er et lille anlæg i Thisted, og der er et lidt større, men stadig væk et lille anlæg, i København, på Margretheholm.
Der er rigtig store muligheder i det her, specielt til at føde ind i vores fjernvarmenet og specielt de fjernvarmenet, der er lidt større, ikke de helt små.
Men faktisk har vi i Nordjylland, Nordøstfyn, Københavnsområdet og et par steder til i Danmark rigtig store muligheder for at bruge geotermisk varme.
Vi anerkender selvfølgelig, at der er lavet et par redegørelser, nemlig en af GEUS – De Nationale Geologiske Undersøgelser for Danmark og Grønland – i efteråret 2009, og der er lige kommet en opfølgningsredegørelse her i går fra ministeriet.
Hvor er det, vi har mulighederne?
Hvad skal der til, for at vi gør det?
Er der nogen barrierer, der skal fjernes, for at det kan køre ordentligt?
Så der er ikke, som ministeren sagde heroppefra, tale om en solostrategi, men om en handlingsplan for, hvordan man udnytter en virkelig god vedvarende energi-kilde i Danmark.
Jeg lagde mærke til, at klima- og energiministeren sagde: Jamen der skal ikke være en solostrategi, vi har brug for en samlet varmestrategi.
Det er vi jo fuldstændig enige i, og der har vi et beslutningsforslag, der kommer til første behandling i næste uge, og så går jeg ud fra, at vi får masser af positive ord og tilsagn om at ville stemme for det fra regeringens side, for det siger netop, at vi skal have en samlet varmestrategi, hvor geotermi selvfølgelig er noget og en del af en samlet varmestrategi.
Men jeg synes, det er lidt synd bare at hælde det ned ad brættet ved enten at henvise til, at Klimakommissionen ikke er kommet med sit forslag endnu, eller sige, som Dansk Folkeparti lige gjorde, at vi skal forhandle engang i 2010-2011 om en ny energiaftale.
Det her er jo faktisk ikke noget, der blokerer for noget af det, men kan netop fremme, at vi får de her muligheder ordentligt belyst.
Men vi synes, det her bør komme mere frem i lyset.
Jeg vil så lige, mens lejligheden er til det, spørge klima- og energiministeren om en ting til.
Det blev sagt heroppefra af ministeren, at Klimakommissionen jo kommer med sin rapport til efteråret, jeg har forstået den 28. september, men ministeren sagde også: sammen med regeringens udspil.
Så jeg er en lille smule forvirret og synes, at det ville være meget rart, at vi nu fik at vide, hvornår det er, regeringen har tænkt sig at komme med et udspil.
For en ting er jo Klimakommissionens forslag, noget andet er, at regeringen skal følge op på det og også komme med et udspil.
Men som sagt vil jeg godt sige, at jeg synes, det er synd bare at hælde det her ned ad brættet frem for at gå ind i en seriøs belysning af, hvordan vi kunne få udnyttet den geotermiske varme noget bedre, end det er tilfældet i øjeblikket.
Jeg vil altså gerne have hr. Jakob Axel Nielsen til at forklare, hvad det er, der er solostrategi i det her.
Det her handler jo ikke om strategi.
Det er ikke et forslag til en strategi.
Det er et forslag til en national handlingsplan for, hvordan man kan udnytte den geotermiske energi bedre til vores varmeforsyning i Danmark, altså herunder hvad det er for nogle barrierer, der skal fjernes, hvordan man laver de bedste rammebetingelser, hvordan man får det mest hensigtsmæssigt passet ind i varmeforsyningen, altså fjernvarmeforsyningen osv.
Der er fem punkter her, som ikke handler om en strategi, men en handlingsplan, som skal belyse, hvordan vi gør det her på den klogeste måde.
Hvordan kan man få det lavet om til en solostrategi, altså ud over at gentage, hvad ministeren sagde?